送子壽入吳改秩
作者：韓淲
朝代：宋

paragraphs: 昔也壽皇時，蓋以戰而守。
强敵難得志，和書驛使走。
持循四十年，罔敢爲戎首。
世道倏升降，甲兵忽在手。
輕舉將畧疎，彼彊反歸咎。
遂令北伐篇，小大皆滅口。
不憚累金繒，祇願和好久。
廟算屬仁賢，尊事貴黄耈。
祖宗締創深，施澤等高厚。
朝班上青瑣，憂國合細剖。
行行遠家林，寒露濕蕪柳。
無惡夸毗兒，無哂拓落叟。
何須莫吟詩，何須力飲酒。